Har anda Veranda gjort comeback?
Det var på den tiden da daværende statsminister Jens Stoltenberg bodde i statsministerboligen i 2011, at en and kom flyttende inn på verandaen. Stokkanda slo seg ned hos statsministerfamilien i begynnelsen av mai, bygde reir og fikk etter hvert noen små andunger. Anda ble værende hos Stoltenberg-familien i flere uker, og det ble etter hvert en avstemning på Facebook om hva hun skulle hete. Hun ble til slutt hetende Veranda - et navn stemt fram av folket. Det skulle også skje store ting for Veranda under hennes opphold i statsministerboligen. Hun bygget reir, og fikk etter hvert åtte små andunger. Eventyret endte godt, og Veranda ble eskortert over Parkveien og inn i den trygge Slottsparken av både statsminister og politi. Nå kan det se ut som at Veranda kan ha kommet tilbake til sitt gamle hjem. Det skriver statsminister Erna Solberg på Twitter. Kjære @jensstoltenberg , vet ikke om det er din gamle vennine. Hun har nå flyttet inn i treet i hagen. https://t.co/UrM2pcfBvw — Erna Solberg (@erna_solberg)17.05.16, 02:43 Det var tidligere på nasjonaldagen at Erna Solberg twitret til Jens Stoltenberg og fortalte at det hadde flyttet inn en and i et tre i statsministerens hage. Kjære @erna_solberg. Nebbet minner om Verandas. Pass opp for katter og trafikken i Parkveien. God 17. mai til begge. https://t.co/vqQGGeIC6Q — Jens Stoltenberg (@jensstoltenberg)17.05.16, 06:36 Jens Stoltenberg kunne ikke være helt sikker, men mener anda har visse likheter med Veranda. Det har ikke lyktes VG å komme i kontakt med statsministeren tirsdag kveld.
Jens Stoltenbergs andevenninne Veranda kan ha gjort comeback i statsministerboligen.